<classify> WATANZANIA wameaswa kuchangamkia fursa za kufundisha Kiswahili kwenye nchi mbalimbali kwa lengo la kujiongezea kipato na kuitangaza nchi nje.Waziri wa Habari, Utamaduni, Sanaa na Michezo, Dk Harrison Mwakyembe ametoa mwito huo alipozindua Kampeni ya Uzalendo itakayoisha Desemba 8, 2018 ambapo mgeni rasmi atanarajiwa kuwa Rais John Magufuli.Waziri alisema Kiswahili ni moja kati ya alama za uzalendo na utaifa wa Tanzania akiwataka Watanzania kuunga mkono harakati za serikali kuiendeleza iwe lugha ya kitaifa na kimataifa.Amesema, licha ya serikali kuandaa mikakati ya kuendeleza Kiswahili kwa kukitumia katika mikutano mikubwa ya kimataifa, Watanzania wanapaswa kutumia fursa za ajira zilizo katika lugha hiyo.Amesema wizara imewahamasisha wananchi hasa vijana kwenda Baraza la Kiswahili Tanzania Bakita kujiandikisha kwa mafunzo ya muda mfupi na kuingizwa katika Mpango Kazi wa wizara kujiandaa kufundisha Kiswahili nje.Alisema licha ya jitihada za serikali kupitia wizara yake, mwitikio wa Watanzania kujitokeza kupata mafunzo hayo ni mdogo.Alisema, hadi sasa ni vijana 110 waliojitokeza kushiriki mafunzo hayo idadi ambayo ni ndogo.Nimesikitishwa na uzembe au sijui kupuuzia, yaani muda tuliotaka vijana kujitokeza kushiriki mafunzo hayo wajiweke mazingira mazuri zaidi ya kupata ajira nje kufundisha Kiswahili umeisha lakini waliokuja ni wachache, amesema.Mimi nilidhani watu wangefikia 5,000 hivi. Sasa vijana nafasi hizi hamzichangamkii na mwisho wa siku mtaanza kulaumu kufuatia vijana wa nchi jirani kunufaika nazo, amesema.Amesema ada ya kujiunga na mafunzo hayo ni Sh 10,000 kiwango ambacho ni kidogo zaidi ikilinganishwa na faida inayoweza kupatikana.Amesema mhitimu mwenye cheti cha mafunzo ya muda mfupi wa fani hiyo anaweza kufundisha Kiswahili nchi yoyote na ndio atakuwa akitambulika rasmi na kukubalika kufundisha Kiswahili kwenye nchi zitakazowahitaji.Amesema baada ya kutangaza mfumo huo wa kuwapatia mafunzo ya muda mfupi na kisha kuwaingiza kwenye Mpango Kazi wa kupatiwa fursa za kufundisha Kiswahili nje ya nchi, tayari nchi za Kenya na Uganda zimeshajitokeza kuomba kuingizwa kwenye mfumo huo.Akizungumzia nafasi ya Kiswahili katika kukuza uzalendo alisema tangu miaka ya nyuma kwenye harakati za kutafuta Uhuru, ndiyo lugha iliyokuwa ikitumiwa na wapigania Uhuru kuwaunganisha watu kuwa wamoja.  <topic>: KITAIFA 